ఎం. మహేందర్ రెడ్డి

ముదిరెడ్డి మహేందర్‌ రెడ్డి తెలంగాణ  రాష్ట్ర డైరెక్టర్‌ జనరల్‌ అఫ్ పోలీస్. ఆయన 2017 నవంబరు 17 నుండి 2022 డిసెంబరు 31 వరకు  తెలంగాణ రాష్ట్ర డీజీపీగా పనిచేశాడు.
జననం, విద్యాభాస్యం
ఎం. మహేందర్ రెడ్డి 3 డిసెంబరు 1962లో తెలంగాణ రాష్ట్రం, ఖమ్మం జిల్లా,కూసుమంచి మండలం,  కిష్టాపురం గ్రామంలో నారాయణ రెడ్డి, అచ్చమ్మ దంపతులకు జన్మించాడు. ఆయన  నల్గొండ జిల్లా సర్వేల్ గురుకుల పాఠశాలలో ప్రాధమిక విద్యను పూర్తి చేసి, వరంగల్ ఎన్.ఐ.టి నుండి ఇంజనీరింగ్  పూర్తి చేసి ఎన్‌ఐటీ దిల్లీలో ఎంటెక్‌ చదువుతుండగా ఐపీఎస్‌కు ఎంపికయ్యాడు. ఆయన 2020లో జేఎన్టీయూహెచ్‌ నుంచి ‘‘ఇంపాక్ట్ ఆఫ్‌ ఇన్ఫర్మేషన్ టెక్నాలజీ ఆన్ పోలీసింగ్’పై  పీహెచ్‌డీ పూర్తి చేశాడు. ఆయనకు భార్య అనిత, కుమారుడు నితేష్‌ ఉన్నాడు.

వృత్తి జీవితం
ఎం. మహేందర్ రెడ్డి 1986 బ్యాచ్‌కు చెందిన ఐ.పి.ఎస్ అధికారి. ఆయన తొలి పోస్టింగ్ కరీంనగర్ జిల్లా  అసిస్టెంట్ సూపరింటెండెంట్. తరువాత గుంటూరులో, బెల్లంపల్లి లో పని చేసి నిజామాబాదు, కర్నూల్ జిల్లా ఎస్పీగా పని చేశాడు.  1995లో హైదరాబాద్ తూర్పు జోన్  డీసీపీగా పని చేసి, సర్దార్  వల్లభభాయ్ పటేల్  నేషనల్ పోలీస్ అకాడమీలో ఫ్యాకల్టీగా, ఇంటెలీజెన్స్ చీఫ్, గ్రేహౌండ్స్ ఐజీగా పలు జిల్లాల్లో వివిధ హోదాల్లో పని చేశాడు. 2 జూన్ 2014న హైదరాబాద్ నగర పోలీస్ కమిషనర్‌‌గా నియమితుడయ్యాడు. డీజీపీ అనురాగ్  శర్మ పదవీవిరమణ చేయడంతో ఆయన 12 నవంబర్ 2017న ఇన్‌చార్జి డీజీపీగా నియమితుడై, 10 ఏప్రిల్ 2018న పూర్తి స్థాయి డైరెక్టర్‌ జనరల్‌ ఆఫ్‌ పోలీస్‌(డీజీపీ)గా నియమితుడయ్యాడు. ఆయన 8 ఏప్రిల్ 2020లో దేశంలోని టాప్ 25 ఐపిఎస్ అధికారుల జాబితాలో 8వ స్థానం దక్కించుకున్నాడు.

మహేందర్ రెడ్డి తెలంగాణ స్టేట్ పబ్లిక్ సర్వీస్ కమిషన్ ఛైర్మన్‌గా 2024 జనవరి 25న నియమితులయ్యాడు.

మూలాలు

వర్గం:ఐ.పి.ఎస్.ఆఫీసర్లు
వర్గం:1962 జననాలు